
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ  ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025  ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ  ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԿԱՏԱՐԵԼՈՒ  ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԲԱՐՁՐ ՏԵԽՆՈԼՈԳԻԱԿԱՆ ԱՐԴՅՈՒՆԱԲԵՐՈՒԹՅԱՆ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

	1․ՀՀ ֆինանսների նախարարություն
	14.05.2026թ.

	
	01/9/12653-2026

	ՀՀ կառավարության որոշման նախագծի (այսուհետ՝ Նախագիծ) վերաբերյալ, որով առաջարկվում է ՀՀ 2026 թվականի պետական բյուջեի ՀՀ կառավարության պահուստային ֆոնդից 957.9 մլն դրամ հատկացնել 1043 ծրագրի նոր՝ «11026. Արհեստական բանականության ոլորտում բարձր արտադրողականությամբ հաշվողական ռեսուրսների /գրաֆիկական պրոցեսորների/ հզորության ձեռքբերում» միջոցառմանը՝ նույն չափով գումար ՀՀ կառավարության պահուստային ֆոնդ վերաբաշխելով 1043 ծրագրի «11008. Պետական աջակցություն տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին» միջոցառման համար նախատեսված միջոցներից, հայտնում ենք հետևյալը.
	Գումարի հատկացումը պայմանավորված է ՀՀ-ում իրականացվելիք՝ Արհեստական բանականության գործարան կառուցելու ծրագրի իրականացման շրջանակներում առաջատար գրաֆիկական պրոցեսորների հզորության ծառայության ձեռքբերման նպատակով «Ֆայրբըրդ ԷյԱյ» ՓԲԸ-ին ՀՀ կառավարության 09.04.2026թ. N 450-Ա որոշման հիմքով կնքված պայմանագրով (այսուհետ՝ Պայմանագիր) սահմանված ընթացիկ տարվա պարտավորությունների կատարմամբ: 
	Այս կապակցությամբ նշենք, որ Նախագծով ներկայացված վերաբաշխվող գումարը՝ 957.9 մլն դրամը, չնայած տարվա ընդամենը 1-ին կիսամյակին, արդեն իսկ գերազանցում է ՀՀ 2026թ. պետական բյուջեով ԲՏԱ նախարարության կողմից իրականացվող ծրագրերի մասով հաստատված հատկացումների (37,351.9 մլն դրամ) ընդհանուր գումարի 2.0 տոկոսը` այն դարձնելով շուրջ 4.1% (ներառյալ արդեն իսկ կատարված վերաբաշխումները):
	Մինչդեռ ՀՀ կառավարության 25.12.2025թ. «Հայաստանի Հանրապետության 2026 թվականի պետական բյուջեի կատարումն ապահովող միջոցառումների մասին» N 1910-Ն որոշման համաձայն (1-ին կետի 4-րդ ենթակետ) գլխավոր կարգադրիչները պետական բյուջեի կատարման ընթացքում կարող են ՀՀ 2026թ. պետական բյուջեով իրենց կողմից իրականացվող ծրագրերի մասով հաստատված հատկացումների ընդհանուր գումարի շրջանակներում իրականացնել վերաբաշխումներ՝ չգերազանցելով իրենց կողմից իրականացվող հատկացումների ընդհանուր գումարի 2.0%-ը, իսկ ՀՀ կառավարության 04.12.2025թ. «Հայաստանի Հանրապետության պետական բյուջեում վերաբաշխումների և Հայաստանի Հանրապետության կառավարության պահուստային ֆոնդից հատկացումների իրականացման կարգը հաստատելու մասին» N 1761-Ն որոշման համաձայն (41-րդ կետ) Գլխավոր կարգադրիչը վերաբաշխումներն իրականացնում է բացառապես նշված սահմանաչափի շրջանակում, իսկ բյուջետային տարվա ընթացքում վերաբաշխման սահմանաչափը գերազանցելու հիմնավոր կարիք առաջանալու դեպքում գլխավոր կարգադրիչը ներկայացնում է սահմանաչափը բարձրացնելու մասին Կառավարության որոշման նախագիծ, որի հաստատումից հետո նոր իրավասու է շրջանառելու վերաբաշխման մասին Կառավարության որոշման  նախագիծ:
Ելնելով վերոգրյալից՝ Նախագծին կարելի է անդրադառնալ միայն վերաբաշխման սահմանաչափը բարձրացնելու մասին Կառավարության համապատասխան որոշման ընդունումից հետո:
	Միաժամանակ, Նախագծի վերաբերյալ առկա են հետևյալ դիտարկումները.
	1. Պայմանագրի 4.2 կետով սահմանված ժամանակացույցի համաձայն ընթացիկ տարում նախատեսվում է վճարել 2026 թվականի հուլիս-դեկտեմբեր ժամանակահատվածում մատուցված ծառայությունների դիմաց:
	Այս պարագայում պարզ չէ, թե ինչով է պայմանավորված Նախագծով վերաբաշխվող ամբողջ գումարը 2026 թվականի առաջին կիսամյակում հատկացնելը: Ուստի, առաջարկում ենք վերանայել միջոցների բաշխման համամասնությունը՝ այն համապատասխանեցնելով Պայմանագրով նախատեսված ժամանակացույցին։
	Այս կապակցությամբ առաջարկում ենք Նախագծի հիմնավորման «1. Ընթացիկ իրավիճակը և նախագծի ընդունման անհրաժեշտությունը» բաժնում առավել մանրամասն նկարագրել Արհեստական բանականության գործարան կառուցելու ծրագրի շրջանակներում ներկայումս առկա իրավիճակի նկարագրությունը (կատարված աշխատանքների, իրականացված գործընթացների վերաբերյալ տեղեկատվությունը):
	2. Նախագծով նախատեսված նոր՝ 1043-11026 միջոցառման նկարագրությունը 1-ին և 3-4-րդ հավելվածներում ներկայացված են տարբեր ձևակերպումներով: Առաջարկում ենք հստակեցնել միջոցառման նկարագրությունը՝ հակիրճ նկարագրելով տվյալ միջոցառման շրջանակներում պետության կողմից իրականացվող միջամտության շրջանակը:
	3. Նախագծի 3-րդ և 4-րդ հավելվածներով որպես 1043-11026 միջոցառման արդյունքային չափորոշիչ նշվել է «Կնքվող պայմանագրերի քանակ»-ը և հիմնավորման մեջ պարզաբանվել է որ «ձեռք է բերվում 181 GPU/ժամ ռեսուրս և վճարումը անկախ օգտագործվող ծավալից կատարվելու է սահմանված չափի համար, ուստի նշվել է պայմանագրերի քանակը»:
	Սույն մասով առաջարկում ենք սահմանել նաև այլ արդյունքային չափորոշիչ(ներ)՝ հաշվի առնելով, որ «պայմանագրերի քանակ» չափորոշիչը բավարար չափով չի արտահայտում միջոցառման բովանդակությունն ու արդյունքը, քանի որ այն չի բնութագրում ձեռք բերվող հաշվարկային հզորության ծավալը և դրա մատուցման իրական արդյունքային ազդեցությունը:
	4. Նախագծով առաջարկվում է 11018 միջոցառմամբ կիսամյակի համար նախատեսված գումարի (5.870 մլն դրամ) շուրջ 16.3%-ն վերաբաշխել՝ առանց արդյունքային ցուցանիշների փոփոխության։ Ուստի, առաջարկում ենք հիմնավորումներում անդրադարձ կատարել 1043-11018 միջոցառման արդյունքային ցուցանիշներում փոփոխություններ կատարելու անհրաժեշտության բացակայության վերաբերյալ տեղեկատվությունը:

Ընդունվել է։  

